马光祖
迎享送神
长江兮淙淙，踞虎兮蟠龙。
秀群英兮礼乐，览千古兮焉穷。
蹇谁留兮青溪，穆将愉兮寿宫。
思至德兮肇苍姬，避圣嗣兮兴句吴。
竟长干兮游五湖，烨客星兮隐东庐。
坐根石兮定吴都，怀仲父兮秦淮隅。
燎赤壁兮伟北图，忆尚书兮西明居。
孝感兮冰鱼，鹿苑兮儒书。
起乌衣兮见夷吾，运百甓兮恢宏橅。
忠孝兮父子，将相兮叔侄。
登冶城兮想高世，酌贪泉兮徒西壁。
兴文兮雷刘，著书兮陶萧。
大节兮霜凛凛，谪仙兮风飘飘。
云龙上下兮东野，桃花流水兮致尧。
肆荥阳兮忠愤，相先民兮迢迢。
天昌宋兮将有曹，平江南兮斧不膏。
德乖崖兮桑本袤，美中丞兮蓉幕高。
神明兮待制，忠恕兮肤使。
春风兮寿元气，图绘兮回天意。
出师门兮道与南，建留都兮垂万世。
仗征钺兮江无波，死封疆兮人知义。
采石兮功之奇，紫阳兮道之继。
佐乃翁兮南轩，开厥后兮壹是。
泽斯民兮西山，俨元凯兮是似。
庀管钥兮北门，思尚友兮古人。
建芳馨兮堂庑，合荃芷兮盈庭。
嫋秋风兮桂枝，缭荷屋兮杜衡。
荐菊兮寒泉，采藻兮落成。
浴兰汤兮沐华，望美人兮并迎。
芳菲菲兮满堂，灵之来兮如云。
聊逍遥兮容与，集琳琅兮锵鸣。
吉日兮辰良，蕙蒸兮椒浆。
元勋兮钜德，日月兮齐光。
介民兮景福，昭昭兮未央。
高山兮景行，千秋兮难忘。